Oznámenie Komisie Európskemu parlamentu, Rade a Hospodárskemu a Sociálnemu Výboru - Európska nadácia pre odborné vzdelávanie /* KOM/2006/0832 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 19.12.2006 KOM(2006) 832 v konečnom znení OZNÁMENIE KOMISIE EURÓPSKEMU PARLAMENTU, RADE A HOSPODÁRSKEMU A SOCIÁLNEMU VÝBORU Európska nadácia pre odborné vzdelávanie 1. ÚVOD Táto správa je predložená na základe článku 17 nariadenia Rady o zriadení Európskej nadácie pre odborné vzdelávanie (ďalej len „ENOV“), upraveného nariadením Rady z roku 2003[1], v ktorom sa vyžaduje, aby Komisia vytvorila postup na monitorovanie a hodnotenie ENOV a aby podávala správu o výsledkoch tohto postupu. Cieľom tejto správy je poskytnúť prehľad o skúsenostiach nadobudnutých pri činnostiach ENOV v rokoch 2002 až 2005. Zohľadňujú sa v nej zmeny, ku ktorým prišlo od roku 2000 v geografickom pokrytí, v oblasti pôsobenia a úlohe ENOV, ktoré sú uvedené v Strednodobej perspektíve o zamestnancoch a finančných zdrojoch (Mid-term perspective on staff and financial resources), prijatej Správnou radou ENOV v novembri 2000, a v Strednodobej perspektíve 2004-2006 (Mid-term Perspective 2004-2006), prijatej Správnou radou ENOV v novembri 2003. Správa vychádza zo zistení, záverov a odporúčaní správy nezávislého hodnotiteľa, ktorú poskytol ITAD, externý dodávateľ (pozri oddiel 3). Takisto boli zohľadnené skúsenosti Komisie s činnosťami ENOV a so spoluprácou s touto nadáciou, ako aj odporúčania Komisie obsiahnuté v jej oznámení z roku 2003. V správe sa zohľadňuje aj vývoj politiky EÚ voči tretím krajinám a zmeny v nástrojoch politiky EÚ, ktoré sa očakávajú po roku 2006. Existujúce programy vonkajšej pomoci (Phare, Tacis, Meda a Cards), ktoré vymedzujú oblasť pôsobnosti činností ENOV, v roku 2007 nahradia tri nové nástroje vonkajšej pomoci – európsky nástroj susedstva a partnerstva (ENSP), nástroj predvstupovej pomoci (NPP) a nástroj rozvojovej spolupráce (NRS). Tieto zmeny vyžadujú, aby bolo nariadenie o založení ENOV upravené. Zistenia z procesu externého hodnotenia poslúžia ako základ navrhovanej zmeny a doplnenia nariadenia Rady o ENOV. Správu spoločne vypracovali všetky útvary Komisie, ktoré s ENOV spolupracujú, konkrétne GR pre vzdelávanie a kultúru (zodpovedné GR), GR pre vonkajšie vzťahy, pre rozšírenie, EuropeAid a GR pre zamestnanosť, sociálne záležitosti a rovnaké príležitosti. 2. VÝVOJ EURÓPSKEJ NADÁCIE PRE ODBORNÉ VZDELÁVANIE V ROKOCH 2002-2005 2.1. Všeobecné informácie týkajúce sa ENOV ENOV[2] má sídlo v Turíne v Taliansku a má 105 zamestnancov. Je to agentúra Spoločenstva, ktorá bola právne zriadená nariadením Rady (EHS) č. 1360/90 zo 7. mája 1990. Všeobecným cieľom agentúry, ako je uvedené v článkoch 1 a 2 nariadenia, je prispieť k rozvoju systémov odborného vzdelávania v štyroch regiónoch, ktoré patria do jej pôsobnosti: Kaukaz a stredná Ázia[3], pristupujúce a kandidátske krajiny[4], potenciálne kandidátske krajiny[5] a južné a východné Stredomorie[6]. Prijímajúce krajiny sú známe ako „partnerské krajiny“. ENOV v súčasnosti poskytuje služby šiestim generálnym riaditeľstvám (GR) Európskej komisie: GR pre vzdelávanie a kultúru (GR zabezpečujúce dohľad nad ENOV), vonkajšie vzťahy, EuropeAid, GR pre rozšírenie (pokiaľ ide o rozvojový fond pre MSP) a GR pre zamestnanosť, sociálne záležitosti a rovnaké príležitosti. Pokiaľ ide o poskytovanie služieb, hlavnými partnermi ENOV v kandidátskych a potenciálne kandidátskych krajinách sú všeobecne delegácie ES (a Európska agentúra pre obnovu[7] v prípade Srbska, Čiernej Hory a Bývalej juhoslovanskej republiky Macedónsko). V ostatných oblastiach (Kaukaz, stredná Ázia a susedné krajiny) je to EuropeAid, ktorý je zodpovedný za implementáciu činností týkajúcich sa spolupráce ES spolu s príslušnými delegáciami ES. 2.2. Súčasné priority a činnosti Súčasné priority ENOV sa odvíjajú od cieľov stanovených v Strednodobej perspektíve 2004-2006, ktorú prijala Správna rada ENOV v novembri 2003. Priority týkajúce sa vlastného fungovania vychádzajú z politík, ktoré EÚ v oblasti vonkajších vzťahov uplatňuje voči jednotlivým partnerským regiónom. Na prevádzkovej úrovni využíva ENOV tri hlavné nástroje: - podporu programov ES a šírenie politík EÚ - budovanie kapacít, informácie a analýzy pre partnerské krajiny - inovácie, vzdelávanie a rozvoj, vrátane pilotných projektov, v ktorých sa analyzujú poznatky získané počas implementácie reformných stratégií partnerskými krajinami. 2.3. Predchádzajúce hodnotenia, štúdie a prieskumy Externé hodnotenie bolo uskutočnené v roku 2002[8] a jeho výsledkom bolo oznámenie Komisie v polovici roka 2003[9]. Zistenia z prvého externého hodnotenia boli uvedené v oznámení z roku 1997[10]. 2.4. Financovanie ENOV je financovaná v rámci kapitoly rozpočtu Spoločenstva, vyhradenej pre vonkajšie vzťahy, a od roku 2000 je jej financovanie rozdelené do dvoch rozpočtových položiek – jedna z GR pre vonkajšie vzťahy (15 03 03; bývalá B7-664) a druhá z GR pre rozšírenie (15 03 02; bývalá B7-033). Úroveň financovania v jednotlivých rokoch v období 2002 až 2005 bola naplánovaná v dohodách správnej rady o otvorených strednodobých perspektívach (2002-2004; a následne 2004-2006). Tieto predpokladané prognózy podliehajú ročnému rozpočtovému postupu. Tieto finančné prostriedky predstavujú takmer všetky príjmy ENOV. V prílohe 2 je podrobne opísaný vývoj rozpočtu (vrátane poskytnutých, prevedených a nevyužitých finančných prostriedkov), ktorý podáva obraz o tom, ako boli prostriedky pridelené. 3. PREHľAD EXTERNÉHO HODNOTENIA V článku 17 nariadenia o zriadení nadácie, upraveného nariadením Rady z roku 2003, sa stanovuje, že Komisia by mala ENOV hodnotiť každé tri roky.Súčasné externé hodnotenie sa začalo na konci roku 2004 a správa o tomto hodnotení by sa mala predložiť v roku 2006. GR pre vzdelávanie a kultúru vyhlásilo verejnú výzvu na predkladanie ponúk na nezávislé externé hodnotenie agentúry. Zákazka bola zadaná spoločnosti ITAD Ltd (tej istej organizácii, ktorá vykonávala predchádzajúce hodnotenie). Bol zriadený riadiaci výbor, ktorému predsedalo GR pre vzdelávanie a kultúru a ktorý sa skladal zo zástupcov generálnych riaditeľstiev pre vonkajšie vzťahy, rozšírenie, EuropeAid, zamestnanosť, troch členských štátov (členov správnej rady) a ENOV. Celkové ciele hodnotenia boli: - posúdiť rozsah, v akom boli splnené záväzky, ktoré si ENOV stanovila v pracovných programoch na roky 2002, 2003 a 2004 a v akčnom pláne na rok 2003; - posúdiť, v akom rozsahu boli splnené záväzky, ktoré si Komisia stanovila v oznámení z roku 2003; - poskytovať užitočné rady a odporúčania k problémom, ktoré bude musieť ENOV riešiť v programovej fáze v období 2006 až 2008. Externý hodnotiteľ používal niekoľko metodických nástrojov. Bola vytvorená podrobná matrica s cieľom rozčleniť hlavné otázky týkajúce sa hodnotenia, ktoré sú zhrnuté vyššie, a umožniť riadiacemu výboru presne zistiť, ako mali byť jednotlivé otázky zodpovedané. Hodnotitelia posudzovali značný počet dokumentov súvisiacich s činnosťami agentúry a svoje vlastné hodnotenia za obdobie troch rokov. Uskutočnili sa pohovory so zamestnancami Komisie, členmi Európskeho parlamentu a s väčšinou zamestnancov ENOV. Tieto údaje o kvalite boli doplnené dvoma prieskumami: jeden sa zameral na zúčastnené strany v Komisii, Európskom parlamente, členských štátoch, partnerských krajinách a v iných subjektoch; a druhý samostatný prieskum na zamestnancov ENOV. Okrem toho boli vybrané štyri prípadové štúdie, ktoré zastupovali rôzne regióny, druhy činnosti, tematickú oblasť a obdobie implementácie, a na účely podrobného preskúmania týchto prípadov sa uskutočnili navštevy štyroch partnerských krajín. Prvé zistenia boli správnej rade predložené na zasadnutí v novembri 2005; celkové závery a odporúčania vyplývajúce z procesu externého hodnotenia boli takisto prediskutované na jej zasadnutí 6. júna 2006. 4. HLAVNÉ ODOPORÚČANIA OBSIAHNUTÉ V SPRÁVE O EXTERNOM HODNOTENÍ, REAKCIE A ODPORÚČANIA KOMISIE V tomto oddiele Komisia zhŕňa a analyzuje tie zistenia, závery a odporúčania hodnotiteľa, ktoré si z jej pohľadu zasluhujú zdôraznenie. Niektoré odporúčania vyžadujú prijatie opatrení zo strany Komisie, iné sú zamerané na ENOV. Komisia vyzýva ENOV, aby vykonala analýzu a postupovala podľa odporúčaní hodnotiteľa a aby uviedla, ktoré opatrenia má v úmysle prijať. Následné opatrenia na základe zistení budú organizované na úrovni agentúry (prostredníctvom správnej rady) a na úrovni Komisie. Komisia bude odporúčaniam uvedeným v správe o externom hodnotení venovať zvláštnu pozornosť pri príprave zmien a doplnení nariadenia Rady o ENOV. S cieľom uľahčiť porovnanie so správou o externom hodnotení[11] má tento oddiel rovnakú štruktúru ako oddiel v príslušnej správe, ktorý sa týka odporúčaní. 4.1. Politika a stratégia Hodnotitelia zistili, že ENOV poskytuje súbor cielených služieb s jasnými politickými cieľmi, ktoré boli definované v rámci strednodobej perspektívy a dokumentov týkajúcich sa plánovania pracovného programu a ktoré sa líšia podľa regiónov v závislosti od priorít politiky EÚ v oblasti vonkajších vzťahov. Okrem toho sa v rámci hodnotenia zistilo, že programy ENOV sú v súlade tak so stratégiou EÚ, ako aj so stratégiami jednotlivých krajín, a že ENOV je schopná ovplyvňovať prípadný smer reforiem. V hodnotení sa potvrdzuje, že práca ENOV sa pokladá za hodnotnú. Komisia v Bruseli a zastúpenia Komisie vnímajú pozitívne prínos, ktorý má ENOV v oblasti odborného vzdelávania a prípravy na celý rad služieb. Pridaná hodnota ENOV sa odvíja od udržateľnosti inštitúcie, jej chápania reformných súvislostí, jej siete odborníkov a od jej schopnosti pružne a rýchlo reagovať na požiadavky. Záverom hodnotenia bolo, že súčasný tematický mandát ENOV, ktorý sa obmedzuje na VET (odborné vzdelávanie a príprava), je príliš reštriktívny, ale zároveň bolo v hodnotení ocenené, že tak Komisia, ako aj ENOV daný mandát v priebehu posledných rokov interpretovali s určitou voľnosťou. V nadchádzajúcej revízii mandátu ENOV by sa mal „ zohľadniť názor, že VET predstavuje jednu časť rozsiahlejšieho programu na rozvoj ľudských zdrojov,“ a hodnotitelia odporúčajú, aby sa plánovaná revízia „ prispôsobila podmienkam programu na rozvoj ľudských zdrojov, VET a celoživotnému vzdelávaniu a prepojeniam na trh práce a zamestnanosť “. Správa takisto obsahovala názor, že ENOV by mala získať väčšiu flexibilitu v otázke svojej geografickej pôsobnosti. To by umožnilo Spoločenstvu využívať v krajinách, ktoré sú v porovnateľnej fáze vývoja a ktoré musia riešiť podobné socio-ekonomické problémy, konkrétne odborné poznatky ENOV. Hodnotitelia zdôrazňujú, že akákoľvek väčšia flexibilita vo výklade mandátu by mala byť spojená so zavedením mechanizmov zabezpečujúcich presné stanovenie priorít činností ENOV. Komisia sa s analýzou a odporúčaniami hodnotiteľov vo veľkej miere stotožňuje, a to najmä v otázke tematickej pôsobnosti agentúry. Narastajúci význam celoživotného prístupu k vzdelávaniu a odbornej príprave v rámci politík a nástrojov EÚ vyžaduje väčšiu tematickú pôsobnosť ENOV. Komisia navrhuje, aby sa táto otázka riešila pri nadchádzajúcej revízii nariadenia o ENOV rozšírením jej mandátu tak, aby „v rámci politík EÚ v oblasti vonkajších vzťahov prispievala k zlepšovaniu rozvoja ľudských zdrojov, a to najmä vzdelávania a odbornej prípravy v rámci perspektívy celoživotného vzdelávania, a k vyriešeniu súvisiacich otázok týkajúcich sa trhu práce“ Komisia je toho názoru, že ENOV, ktorá má obmedzené zdroje, by si mala svoje geografické zameranie zachovať. Navrhuje sa teda, aby bola prvoradá oblasť pôsobnosti ENOV definovaná s odkazom na predvstupový nástroj (IPA) a na európsky nástroj susedstva a partnerstva (ENPI). S cieľom zabezpečiť, aby bolo možné využívať odborné poznatky ENOV v oblastiach nespadajúcich do jej prvoradej geografickej pôsobnosti, akou sú krajiny strednej Ázie, sa navrhuje, aby príslušné ad hoc rozhodnutie prijala správna rada na návrh Komisie. 4.2. Účinnosť a efektivita programov ENOV V správe sa hodnotila účinnosť a efektivita činností ENOV najmä z hľadiska jej práce na úrovni partnerských krajín. Hlavným zdrojom informácií a analýzy boli štúdie krajín, ktoré podrobne skúmajú účinnosť a efektivitu činností ENOV na vzorke štyroch partnerských krajín. Podľa hodnotiteľov bolo problematické posudzovať špecifický význam a výsledky, ktoré ENOV dosiahla, pokiaľ ide o charakter sektora, rozsah činností ENOV a škálu jednotlivých zúčastnených strán. Celkovo sa v správe dospelo k záveru, že ENOV účinne a efektívne prispela k reforme v oblasti vzdelávania a odbornej prípravy v partnerských krajinách. „Podľa názoru útvarov Komisie v Bruseli, ako aj podľa názoru zastúpení Komisie sa príspevok ENOV vníma ako veľmi pozitívny, keďže prináša pre svojich používateľov hodnotu poskytovaním odborných poznatkov v oblasti VET a rozvoja ľudských zdrojov (HRD) prostredníctvom širokého rozsahu služieb.“ Pomoc ENOV pri šírení skúseností v oblasti politiky a reforiem VET sa považovala aj za užitočný prínos pre reformný proces, ako aj za skvalitnenie oboznamovania zúčastnených strán v krajinách, v ktorých sa uplatňujú politické prístupy EÚ. Hodnotitelia konštatovali, že vlastné činnosti ENOV dopĺňajú programy financované Komisiou a prispievajú k väčšej účinnosti ich implementácie. Hlavnou úlohou, ktorá zo správy vyplýva, je však zabezpečenie úzkeho prepojenia medzi pilotnými činnosťami ENOV a rozsiahlejšími činnosťami financovanými Európskym spoločenstvom alebo činnosťami, ktoré by mohli byť financované inými darcami. Na záver sa v správe uvádza, že ENOV by mala poskytovať kombináciu rôznych služieb Komisii aj partnerským krajinám. Na základe tejto analýzy a so zreteľom na nové nástroje vonkajšej pomoci Komisia navrhuje, aby boli funkcie v rámci nadchádzajúcej revízie nariadenia týkajúceho sa agentúry preskúmané. Komisia sa domnieva, že ENOV by v nasledujúcich rokoch mala mať tieto funkcie: - poskytovať informácie, analýzy politiky a poradenstvo v otázkach rozvoja ľudských zdrojov a ich nadväznosti na ciele sektorových politík v partnerských krajinách; - podporovať zúčastnené strany v partnerských krajinách, aby budovali kapacity v oblasti rozvoja ľudských zdrojov; - uľahčovať výmenu informácií a skúseností medzi darcami pôsobiacimi v oblasti rozvoja ľudských zdrojov v partnerských krajinách; - podporovať poskytovanie, monitorovanie a analyzovanie pomoci, ktorú Spoločenstvo poskytuje partnerským krajinám v oblasti rozvoja ľudských zdrojov; - šíriť informácie a podporovať vytváranie sietí a výmeny skúseností a osvedčených postupov medzi Európskou úniou a partnerskými krajinami a v rámci partnerských krajín o otázkach rozvoja ľudských zdrojov. 4.3. Monitorovanie programov ENOV V hodnotiacej správe sa venovala pozornosť skutočnosti, že je potrebné zlepšiť schopnosť ENOV, pokiaľ ide o monitorovanie jej činností na úrovni projektov a krajín. V tomto smere sa v správe uznalo, že monitorovanie výsledkov ENOV na úrovni krajín je komplexnou oblasťou, keďže veľkú časť práce ENOV nie je možné jednoducho charakterizovať ako prácu orientovanú na určité projekty; ako súbor činností, ktorý prispieva k osobitným výstupom a výsledkom. Práca ENOV sa sústreďuje viac na uľahčovanie poskytovania toku informácií ako na tvorbu produktov alebo poskytovanie služieb (publikácie, nové učebné osnovy atď.). V mnohých prípadoch ENOV takisto pôsobila v prvom rade ako poskytovateľ služieb pre útvary Komisie pri podpore definovania, vytvárania a monitorovania projektov. V správe sa uvádza, že hlavnou úlohou ENOV je nielen monitorovať produkciu jednotlivých dokumentov, ale merať vplyv na vnútroštátne plány a na reformné opatrenia. Na záver hodnotenia sa uvádza, že systém monitorovania, ktorý ENOV v súčasnej dobe využíva a ktorého cieľom je zaznamenávať výkony na úrovni činností a jednotlivých projektov, náležitým spôsobom nemeria kvalitu služieb a produktov ENOV ani vplyv ENOV na reformu VET na úrovni krajín. Komisia súhlasí s pozitívnymi závermi hodnotiteľov, pokiaľ ide o účinnosť a efektivitu technickej pomoci ENOV pre program Tempus. Predovšetkým oceňuje, že oddelenie ENOV, zaoberajúce sa programom Tempus, naďalej reagovalo na žiadosti o zmeny v spôsobe práce a aj napriek nejasnostiam, pokiaľ ide o budúcnosť programu Tempus, ktoré boli pre obdobie hodnotenia charakteristické, bolo naďalej efektívne organizované. Komisia sa stotožňuje s analýzou a závermi externých hodnotiteľov, že je potrebné, aby ENOV posilnila svoj systém monitorovania na úrovni krajín. Je potrebné, aby boli systematicky zhromažďované dostupné informácie o programoch jednotlivých krajín s cieľom náležite informovať o rozhodnutiach na organizačnej úrovni. Komisia žiada ENOV, aby zvážila kritiku a odporúčania zo strany externého hodnotiteľa a vypracovala príslušný systém monitorovania, prostredníctvom ktorého by sa riešili zistené nedostatky.Ako uvádza hodnotiteľ: „ Úlohou je vypracovať prístup, ktorý by na tejto úrovni poskytoval zmysluplné informácie a nebol by ťažkopádny a mechanický .“ 4.4. Štruktúry riadenia Hodnotitelia skúmali najmä úlohu správnej rady a otázku zabezpečovania strategického riadenia; kvalifikáciu členov; vedenie zasadnutí; proces prijímania nových členov a informačné a tlačové materiály poskytované pred zasadnutiami. V správe sa pripomína, že prvoradou úlohou správnej rady je okrem iného schvaľovať navrhovaný ročný pracovný program a rozpočet, ktoré v konečnej fáze schvaľuje Európsky parlament. Hodnotitelia dospeli k záveru, že hoci správna rada si plní prvoradú úlohu, vyskytujú sa určité pochybnosti týkajúce sa jej efektívnej úlohy pri strategickom rozhodovaní. V správe sa uznáva, že hlavný strategický smer určuje predseda a členovia Komisie; uvažuje sa v nej, do akej miery je reálne očakávať, že vzhľadom na nedostatočnú konzistentnosť medzi členmi správnej rady budú k strategickej vízii zmysluplne prispievať ostatní členovia, ktorí sú vo veľkej miere ovplyvnení prostredím vnútornej politiky EÚ v oblasti vzdelávania a úlohou a zodpovednosťou ENOV, ktorá sa zameriava najmä na politiku vonkajších vzťahov. V prípade poradného fóra sa v správe dospelo k záveru, že sieť je dobrou príležitosťou na dialóg medzi zástupcami Európskej komisie, členských štátov, partnerských krajín a medzinárodných organizácií. V hodnotení sa však uvádza, že poradné fórum si neplní úlohu, ktorou je poskytovať poradenstvo správnej rade, pokiaľ ide o budúci pracovný program. Komisia do určitej miery súhlasí s analýzami a odporúčaniami externého hodnotiteľa. Ciele ENOV sú však definované v jej právnom základe a jej činnosti a priority sú vo veľkej miere dané vonkajšími politikami a nástrojmi EÚ. Je preto otázne, aká veľká by mohla byť a (alebo) aká veľká by mala byť strategická úloha správnej rady. Odporúčanie, aby sa vytvorili podvýbory pre zvláštne dôležité otázky, si vyžaduje ďalšiu analýzu. Komisia nie je presvedčená o návrhu, že by sa na pomoc správnej rade mali hľadať finančné prostriedky na miesto referenta ENOV. Komisia predložila Európskemu parlamentu a Rade návrh medziinštitucionálnej dohody o vytvorení operačného rámca pre európske regulačné agentúry (KOM(2005) 59; febr. 2005) (IIAOFERA). V tejto dohode sa navrhuje, aby bol počet členov správnych rád agentúr obmedzený tak, aby podporoval vysoký stupeň účinnosti pri prijímaní rozhodnutí a znižoval prevádzkové náklady a aby v prípade členov, ktorých vymenuje Rada, ako aj v prípade členov, ktorých vymenuje Komisia, bol rovnaký počet hlasov. Komisia sa bude vo svojom návrhu revidovaného nariadenia týkajúceho sa ENOV riadiť týmito zásadami. Komisia sa stotožňuje so záverom hodnotiteľa, že „ poradné fórum je nezávislé od svojej štatutárnej funkcie “. I keď poradné fórum predstavuje dôležitú sieť, ako riadiaci orgán ENOV vo veľkej miere prišlo o svoju štatutárnu funkciu. O plánovaní činností ENOV sa čoraz väčšmi rozhoduje prostredníctvom dialógu s Komisiou, založeného na prioritách vonkajšej pomoci, a štatutárne stanoviská poradného fóra už nehrajú pri každoročnom určovaní obsahu činností ENOV významnú úlohu. Preto sa navrhuje, aby do revidovaného nariadenia o ENOV nebolo zahrnuté ako štatutárny orgán. Komisia žiada ENOV, aby pri prieskume poradného fóra zohľadňovala odporúčania hodnotiteľa. 4.5. Komunikácia a šírenie informácií V rámci hodnotenia sa dospelo k záveru, že v ENOV funguje prostredníctvom internetových stránok a publikácií na korporátnej úrovni úspešný a profesionálny komunikačný systém. Hodnotitelia uviedli, že komunikačný systém a systém na šírenie informácií sa od posledného hodnotenia značne zlepšili. Zo správy vyplynulo, že komunikačné iniciatívy ENOV a najmä jej internetové stránky, pracovné semináre, výmenné návštevy a tlačené informačné bulletiny (80 %) sú veľmi účinné. V správe sa však uvádza, že na podporu ENOV ako inštitúcie sa možno kladie príliš veľký dôraz. V správe sa preto navrhlo, aby ENOV zvýšila schopnosť efektívne informovať o svojich úspechoch a výsledkoch a šíriť myšlienky a materiály o tematických oblastiach súvisiacich s odborným vzdelávaním a prípravou. Takisto by mala zvážiť, či netreba zvýšiť šírenie materiálov v jazykoch partnerských krajín a nezlepšiť tým prístupnosť svojej práce pre zúčastnené strany v partnerských krajinách. Komisia víta pozitívny vývoj v oblasti komunikácie a šírenia informácií, ktorý sa dosiahol od posledného hodnotenia. Žiada ENOV, aby uskutočnila analýzu odporúčaní, ktoré vypracoval externý hodnotiteľ, a aby navrhla príslušné nápravné opatrenia. 5. ZÁVER Komisia súhlasí so všeobecne pozitívnym stanoviskom hodnotiteľa, pokiaľ ide o účinnosť a efektívnosť práce ENOV, a je toho názoru, že agentúra hodnotne prispela k aktivitám Spoločenstva v oblasti vzdelávania a odbornej prípravy a k reforme trhu práce v partnerských regiónoch. Komisia oceňuje prácu, ktorú ENOV vykonáva tým, že poskytuje odborné poznatky v oblasti určovania a implementácie projektov. Ako zdôraznili hodnotitelia, ENOV sa musí pozrieť na svoj cyklus plánovania a predovšetkým sa od nej žiada, aby skúmala, ako by bolo možné posilniť väzby medzi „strednodobými prioritami, ročným pracovným programom, vnútroštátnymi plánmi a výročnou správou o činnosti“ a ako dosiahnuť, aby boli explicitnejšie. Mali by sa definovať príslušné merateľné ukazovatele, ktoré by uľahčili monitorovanie stanovených úloh a cieľov a zjednodušili hodnotenie vplyvu opatrení ENOV v oblasti, ktorá spadá do jej pôsobnosti. Mali by sa skúmať nové prístupy s cieľom zlepšiť rozvoj a vhodné šírenie príslušných materiálov o VET a s cieľom posilniť schopnosti ENOV v oblasti informovania o svojich úspechoch a výsledkoch. Zavedenie nových externých nástrojov pomoci NPP a ENSP je významným krokom k prístupu k vonkajšej pomoci, ktorý by bol založený viac na politikách ako na programoch, a to v perspektíve celého odvetvia. Obidva nástroje majú partnerským krajinám pomáhať pri domácej reforme príslušných sektorov. Ciele boli určené na základe dialógu s vládami partnerských krajín a týmto krajinám je poskytovaná podpora pri implementácii reformných procesov, ktoré si ony samy navrhli a samy ich riadia. V tomto novom kontexte sa bude od ENOV čoraz viac vyžadovať, aby poskytovala Komisii informácie a analýzu rozvoja politiky a fázy plánovania. ENOV by mala sústrediť pozornosť aj na pomoc partnerským krajinám pri budovaní kapacít na definovanie a implementáciu domácich reformných stratégií a na podporu vytvárania sietí a výmeny skúseností a osvedčených postupov medzi EÚ a partnerskými krajinami, ako aj medzi partnerskými krajinami navzájom. ENOV by mala prispôsobiť svoju organizáciu a spôsob práce tomuto novému prostrediu. Agentúra musí v koordinácii so správnou radou a s Komisiou stanoviť jasné priority a sústrediť svoje dostupné zdroje na svoje kľúčové činnosti. Tak od Komisie, ako aj od ENOV sa bude vyžadovať zlepšovanie informovanosti a monitorovania tohto typu služieb, či už ponúkaných alebo požadovaných, s cieľom zabezpečiť, aby činnosti agentúry boli aj naďalej užitočné a relevantné. Znamená to, že Komisia by mala ENOV priebežne a úplne informovať o nových a revidovaných prioritách alebo stratégiách. Podobne by ENOV mala priebežne informovať útvary Komisie, tak na vysunutých pracoviskách, ako aj v ústredí, o svojich činnostiach, iniciatívach a kontaktoch s príslušnými zúčastnenými stranami v partnerských krajinách, inými medzinárodnými darcami a agentúrami s cieľom zabezpečiť koherentnosť a zviditeľnenie činnosti ES. To si vyžaduje obnovenie záväzku na obidvoch stranách s cieľom posilniť komunikáciu a výmenu. Vedenie ENOV musí pokračovať v úsilí o stanovenie, v rámci agentúry, jasnej vízie, pokiaľ ide o jej pozíciu a úlohu európskeho centra odborných poznatkov v novom inštitucionálnom referenčnom rámci. Celkovo sa Komisia domnieva, že správa o externom hodnotení poskytuje užitočné poznatky a odporúčania pre rozvoj ENOV ako centra odborných poznatkov. Komisia vyzýva ENOV, aby predložila správnej rade návrh akčného plánu, v ktorom načrtne svoju analýzu a navrhované činnosti, týkajúce sa všetkých odporúčaní vypracovaných hodnotiteľom a Komisiou v tejto správe. Návrh Komisie na revidované nariadenie o ENOV poskytne aj možnosť na diskusiu a výmenu názorov s Európskym parlamentom a Radou o budúcej úlohe ENOV, o jej cieľoch a prioritách a o jej štruktúre riadenia. [pic] Príloha 2 VÝVOJ ROZPOČTU 2002-2006 rok | Finančné príspevky zo Spoločenstva | Mzdové náklady | Administratívne náklady a náklady na infraštruktúru | Prevádzkové náklady | Plánované pracovné miesta | Viazané finančné prostriedky | Finančné prostriedky prenesené do ďalšieho roku | Nevyužité finančné prostriedky | | 2002 | B7-664: 12,8 B7-033: 4,0 Spolu: 16,8 mil. |9 890 000 (63,0 %) |1 386 050 (8,0 %) |5 523 950 (29,0 %) |105 |16 795 986 |3 365 833 |4 014 | | 2003 | 15 03 03: 13,7 15 03 02: 3,5 Spolu: 17,2 mil. |10 529 000 (65,0 %) |1 421 000 (8,0 %) |5 250 000 (27,0 %) |104 |16 969 378 |1 725 970 |230 622 | | 2004 | 15 03 03: 15,1 15 03 02: 2,5 Spolu: 17,6 mil. |10 993 973 (62,0 %) |1 390 027 (8,0 %) |5 276 000 (30,0 %) |104 |17 321 617 |1 537 855 |278 383 | | 2005 | 15 03 03: 16,0 15 03 02: 2,5 Spolu: 18,5 mil. |11 287 000 (61,0 %) |1 453 000 (8,0 %) |5 760 000 (31,0 %) |104 |18 089 560 |2 729 149 |410 440 | | 2006 | 15 03 03: 16,95 15 03 02 : 2,5 Spolu: 19,45 mil. |11 956 800 61,0 % |1 688 000 9,0 % |5 805 200 30,0 % |105 | | | | |Od prechodu na rozpočet založený na činnostiach v roku 2003: 15 03 02 nahrádza B7-033; 15 03 03 nahrádza B7-664. [1] Nariadenie Rady ES č. 1648/2003 z 18. júna 2003 [2] Internetová stránka ENOV: http://www.etf.eu.int/ [3] Arménsko, Azerbajdžan, Bielorusko, Gruzínsko, Kazachstan, Kirgizsko, Moldavsko, Mongolsko, Ruská federácia, Tadžikistan, Turkménsko, Ukrajina, Uzbekistan [4] Bulharsko, Chorvátsko, Rumunsko, Turecko a Bývalá juhoslovanská republika Macedónsko [5] Albánsko, Bosna a Hercegovina, Srbsko vrátane Kosova (podľa rezolúcie Bezpečnostnej rady OSN č. 1244) a Čierna Hora [6] Alžírsko, Egypt, Izrael, Jordánsko, Libanon, Maroko, Palestínska samospráva (západný breh Jordánu a pásmo Gazy), Sýria, Tunisko [7] Pozri internetovú stránku Európskej agentúry pre obnovu: http://ear.europa.eu/ [8] Externé hodnotenie Európskej nadácie pre odborné vzdelávanie , ITAD, november 2002: http://ec.europa.eu/dgs/education_culture/evalreports/index_en.htm#ETFinterim1 [9] KOM(2003) 287, 22.5.2003. [10] KOM(1997) 379, 18.7.1997 [11] Externé hodnotenie Európskej nadácie pre odborné vzdelávanie , ITAD, jún 2006: http://ec.europa.eu/dgs/education_culture/evalreports/index_en.htm#ETFinterim3 Riaditeľ Muriel Dunbar Plánovanie, monitorovanie a hodnotenie Peter Greenwood Tempus Marleen Voordeckers Prevádzkové oddelenie Sandra Stefani Externá komunikácia Bent Sørensen Administratívne a centrálne služby Olivier Ramsayer Štruktúra ENOV 1. 1. 2006